雪峰道院
作者：程公許
朝代：宋

paragraphs: 琅函真筌何所云，丈人嵯峩五嶽尊。
矞雲晝護耀魄寶，玉繩夜低天市垣。
瓊瑶其上矗千仞，冰雪爲人醒醉魂。
飛鴻沒處杳難辨，飼虎遺跡應猶存。
甘泉使君趣丘壑，薰爐默坐存崑崙。
高齋圖史羅左右，大厦風月相吐吞。
巖泉酒熟芳桂蘂，茶鼎火活蒼松根。
坐邀麻姑來擘脯，祇恐摩詰難亡言。
界天之雪滿窗戶，喚起老仙重與論。
丁寧來者時汛掃，燕寢可避蜂衙喧。